EUROOPAN KOMISSIO Bryssel 9.8.2021 COM(2021) 461 final 2021/0259(NLE) Ehdotus NEUVOSTON PÄÄTÖS liikenneyhteisön alueellisessa ohjauskomiteassa Euroopan unionin puolesta otettavasta kannasta vesiliikennettä ja multimodaalisuutta käsittelevän teknisen komitean perustamiseen



PERUSTELUT 1.Ehdotuksen kohde Tämä ehdotus koskee päätöstä, jolla vahvistetaan kanta, joka otetaan unionin puolesta liikenneyhteisön alueellisessa ohjauskomiteassa, kun suunnitellaan sellaisen päätöksen hyväksymistä kyseisessä komiteassa, jolla perustetaan vesiliikennettä ja multimodaalisuutta käsittelevä tekninen komitea. 2.Ehdotuksen tausta 2.1.Liikenneyhteisösopimus Euroopan unioni on liikenneyhteisösopimuksen sopimuspuoli. Sopimusta on sovellettu väliaikaisesti vuodesta 2017. Sopimuksen tarkoituksena on luoda liikenneyhteisö maantie-, rautatie-, sisävesi- ja meriliikenteen aloilla sekä kehittää Euroopan unionin ja kaakkoiseurooppalaisten osapuolten välistä liikenneverkkoa. Sopimus tuli voimaan 1. toukokuuta 2019. 2.2.Alueellinen ohjauskomitea Alueellinen ohjauskomitea on perustettu liikenneyhteisösopimuksen 24 artiklalla. Se vastaa liikenneyhteisösopimuksen hallinnoinnista ja varmistaa sen asianmukaisen täytäntöönpanon. Tätä varten se antaa suosituksia ja tekee päätöksiä liikenneyhteisösopimuksessa määrätyissä asioissa. Alueellinen ohjauskomitea muun muassa a) valmistelee ministerineuvoston työn, b) päättää teknisten komiteoiden perustamisesta, c) antaa suosituksia ja tekee päätöksiä liikenneyhteisösopimuksen mukaisesti, d) ryhtyy uusien EU:n säädösten osalta tarvittaviin toimiin erityisesti tarkistamalla liikenneyhteisösopimuksen liitettä I, e) nimittää pysyvän sihteeristön johtajan ministerineuvostoa kuultuaan, f) voi nimittää yhden tai useamman pysyvän sihteeristön varajohtajan, g) vahvistaa pysyvän sihteeristön säännöt, h) voi tarkistaa talousarvion rahoitusosuuksien tasoa tekemällä asiasta päätöksen, i) hyväksyy liikenneyhteisön vuotuisen talousarvion, j) hyväksyy päätöksen, jolla määritetään tarkemmin menettely talousarvion toteuttamiseksi, tilinpäätöksen esittämiseksi sekä tilintarkastusten ja muiden tarkastusten tekemiseksi, k) tekee päätökset kiistoista, jotka sopimuspuolet ovat tuoneet ratkaistaviksi,

l) hyväksyy yleiset periaatteet oikeudesta tutustua liikenneyhteisösopimuksella tai sen nojalla perustettujen elinten hallussaan pitämiin asiakirjoihin, m) hyväksyy vuosikertomukset, jotka esitetään ministerineuvostolle kattavan verkon toteuttamisesta, n) vahvistaa tiettyjen unionin säädösten osalta aikarajat ja tavat, joiden mukaisesti kaakkoiseurooppalaisten osapuolten on saatettava kyseiset säädökset osaksi kansallista lainsäädäntöään. 2.3.Suunniteltu alueellisen ohjauskomitean säädös Alueellisen ohjauskomitean on määrä hyväksyä seuraavassa kokouksessaan päätös vesiliikennettä ja multimodaalisuutta käsittelevän teknisen komitean perustamisesta, jäljempänä ’suunniteltu säädös’. Suunnitellusta säädöksestä tulee sopimuspuolia sitova liikenneyhteisösopimuksen 25 artiklan 1 kohdan mukaisesti. Mainitussa artiklassa määrätään seuraavaa: ”Alueellisen ohjauskomitean tekemä päätös sitoo sopimuspuolia.” 3.Unionin puolesta otettava kanta Liikenneyhteisösopimuksen asianmukaisen täytäntöönpanon kannalta on tarpeen, että alueellinen ohjauskomitea hyväksyy tämän päätöksen, jotta voidaan luoda liikenneyhteisö maantie-, rautatie-, sisävesi- ja meriliikenteen aloilla sekä kehittää Euroopan unionin ja kaakkoiseurooppalaisten osapuolten välistä liikenneverkkoa. Vesiliikennettä ja multimodaalisuutta käsittelevä tekninen komitea pyrkii käsittelemään vesiliikenteen kannalta kriittisiä aiheita (meriasiat, sisävesiväylät ja satamat) sekä multimodaalisuuteen liittyviä näkökohtia ja edistämään vesiliikenteen ja multimodaalisuuden tehokasta hyödyntämistä. Koska unioni on liikenneyhteisösopimuksen sopimuspuoli, on tarpeen vahvistaa unionin kanta tähän asiaan. 4.Oikeusperusta 4.1.Menettelyllinen oikeusperusta 4.1.1.Periaatteet Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”. Ilmaisu ’säädökset, joilla on oikeusvaikutuksia’ käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se käsittää myös sellaiset välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”. 4.1.2.Soveltaminen käsillä olevassa asiassa Alueellinen ohjauskomitea on perustettu liikenneyhteisösopimuksella, joten se on sopimuksella perustettu elin. Säädökset, jotka alueellisen ohjauskomitean olisi annettava, ovat säädöksiä, joilla on oikeusvaikutuksia. Alueellisella ohjauskomitealla on liikenneyhteisösopimuksen 26 artiklan mukaan valtuudet tehdä päätöksiä teknisten komiteoiden perustamisesta. Nämä päätökset sisältävät luonteensa vuoksi, ja koska alueellista ohjauskomiteaa sääntelee kansainvälinen oikeus, osia, jotka vaikuttavat liikenneyhteisösopimuksen sopimuspuolten oikeudelliseen asemaan ja näin ollen myös unionin oikeudelliseen asemaan. Tästä syystä niillä on katsottava olevan oikeusvaikutuksia. Suunnitellulla säädöksellä ei täydennetä eikä muuteta sopimuksen institutionaalisia rakenteita. Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta. 4.2.Aineellinen oikeusperusta 4.2.1.Periaatteet

SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää. 4.2.2.Soveltaminen käsillä olevassa asiassa Suunniteltu säädös on tarpeen liikenneyhteisösopimuksen asianmukaisen toiminnan kannalta. Liikenneyhteisösopimuksen tavoitteet ja tekijät liittyvät maantie-, rautatie- ja sisävesiliikenteeseen, jotka kuuluvat SEUT-sopimuksen 91 artiklan soveltamisalaan, sekä meriliikenteeseen, joka kuuluu SEUT-sopimuksen 100 artiklan 2 kohdan soveltamisalaan. Suunniteltu säädös koskee horisontaalisen luonteensa vuoksi kaikkia näitä tekijöitä. Sen vuoksi ehdotetun päätöksen aineellisena oikeusperustana ovat seuraavat määräykset: SEUT-sopimuksen 91 artikla ja 100 artiklan 2 kohta. 4.3.Päätelmät Ehdotetun päätöksen oikeusperustana olisi oltava SEUT-sopimuksen 91 artikla ja 100 artiklan 2 kohta yhdessä sen 218 artiklan 9 kohdan kanssa. 5.Suunnitellun säädöksen julkaiseminen Alueellisen ohjauskomitean päätökset julkaistaan liikenneyhteisösopimuksen 25 artiklan 2 kohdan mukaisesti Euroopan unionin virallisessa lehdessä. 2021/0259 (NLE) Ehdotus NEUVOSTON PÄÄTÖS liikenneyhteisön alueellisessa ohjauskomiteassa Euroopan unionin puolesta otettavasta kannasta vesiliikennettä ja multimodaalisuutta käsittelevän teknisen komitean perustamiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 91 artiklan ja 100 artiklan 2 kohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1)Sopimus liikenneyhteisön perustamisesta, jäljempänä ’liikenneyhteisösopimus’, hyväksyttiin unionin puolesta neuvoston päätöksellä (EU) 2019/392, ja se tuli voimaan 1 päivänä toukokuuta 2019. (2)Alueellinen ohjauskomitea on perustettu liikenneyhteisösopimuksella liikenneyhteisösopimuksen hallinnointia ja asianmukaista täytäntöönpanoa varten. Alueellinen ohjauskomitea voi liikenneyhteisösopimuksen 26 artiklan nojalla tehdä päätöksiä teknisten komiteoiden perustamisesta. (3)Tekniset komiteat voivat tehdä alueelliselle ohjauskomitealle päätösehdotuksia vastuualaansa kuuluvista asioista. Tekniset komiteat koostuvat sopimuspuolten edustajista. Kaikki EU:n jäsenvaltiot voivat osallistua niihin tarkkailijoina. (4)Alueellisen ohjauskomitean on tarkoitus tehdä lähiaikoina päätös vesiliikennettä ja multimodaalisuutta käsittelevän teknisen komitean perustamisesta.